משהוטלה עלי מלאכת הרכבת הממשלה,
הבהרתי כי אני מחויבת לבדוק האם יש אפשרות להקים ממשלה יציבה לפני שהולכים לבחירות .

מציתי את התהליך – ויכולתי לעמוד היום ולהציג ממשלה.

הייתי מוכנה גם לשלם מחירים להקמת ממשלה אבל עד לרגע האחרון לא הייתי מוכנה למשכן את עתידה הכלכלי והמדיני של ישראל ולא את התקווה לעתיד טוב יותר ולפוליטיקה אחרת. 
פעלתי במו"מ בנפש חפצה. קראתי להקמת ממשלת אחדות לאומית,קיבלתי החלטה לשתף פעולה עם שותפים עתידיים בממשלה כי אני מאמינה בהסכמות נדרשות במדינה כ"כ מקוטבת.
קיבלתי החלטה לתת תמיכות כספיות למשפחות נזקקות למרות הקיצוצים התקציביים, כי אני מאמינה בחובתה של ממשלה לתת מענה לצרכים חברתיים ובלבד שאינם סקטוריאליים וצרים.
אבל בימים האחרונים הסתבר לי כי השיטה הקיימת, והעובדה שהקמת הממשלה נעשית בשלהי כהונה מביאה לדרישות בלתי אפשריות מצד שותפות עתידיות, הן בנושאים כלכליים, הן בנושאים מדיניים, הן בנושאים פוליטיים של שותפות קואליציונית ועוד כהנה וכהנה. 
יש מחירים שאפשר לשלם, יש מחירים שאחרים מוכנים לשלם – אבל אני לא מוכנה לשלם אותם על חשבון המדינה, על חשבון אזרחיה ורק בשביל להיות ראש ממשלה בממשלת שיתוק. 
בעיני, ראש ממשלה נבחר כדי לקדם את ענייניה של המדינה קודם כל.
בעיני, אם מישהו מוכן למכור את מה שהוא מאמין בו בשביל כיסא, הוא לא ראוי לשבת עליו.

זה לא סוד שהציבור בישראל מאס בפוליטיקה.

אני מכירה היטב את המגרש הפוליטי ובוחרת להתנהל בו בדרכי – ואת הדרך של כל אחד ואחת מאיתנו – הציבור ישפוט.
הודעתי לנשיא כי בנסיבות שנוצרו יש ללכת לבחירות –ללא שיהוי- מהר ככל שניתן – והנחתי את סיעתי סיעת קדימה לפעול בהתאם.

יבחר העם את מנהיגיו, ויבחר הראוי מבינינו שטובת המדינה היא זו שבאמת מול עיניו.

